ภัยแล้งฉุดผลผลิตปี'59เหลือ2.3%
ธปท.เผยผลกระทบภัยแล้งปีหน้า ทำผลผลิตการเกษตรขยายตัวเหลือเพียง 2.3%
28 ธ.ค. 2558

ธปท.เผยผลกระทบภัยแล้งปีหน้า ทำผลผลิตการเกษตรขยายตัวเหลือเพียง 2.3%  
ธนาคารแห่งประเทศไทย (ธปท.) ออกรายงาน เรื่อง “ความเสี่ยงจากภาวะภัยแล้งในปี 2559” ในรายงานนโยบายการเงินฉบับล่าสุดในเดือน ธ.ค. ว่า ธปท.คาดว่าภัยแล้งจะทำให้ผลผลิตข้าวนาปรังในครึ่งแรกของปี 2559 หดตัวลง เมื่อเทียบกับช่วงเดียวกันของปีก่อน และทำให้รายได้เกษตรกรทั้งปีจะขยายตัวเพียง 2.3% ลดลงเมื่อเทียบกับกรณีที่ไม่มีภัยแล้ง ซึ่งจะขยายตัวได้ที่ 3.1% และมีความเสี่ยงที่ผลผลิตจะลดต่ำลงอีกหากปรากฏการณ์เอลนินโญรุนแรงกว่าที่ประเมินไว้
ทั้งนี้ รายงานระบุว่า ฤดูฝนในปี 2559 ระหว่างเดือน พ.ค.-ต.ค.นั้น แม้ว่าสถาบันวิจัย IRI (Inter national Research Institute for Climate Society, Columbia University) จะปรับลดโอกาสที่จะเกิดปัญหาภัยแล้งจากปรากฏการณ์เอลนินโญลง เมื่อเทียบกับในช่วงครึ่งแรกของปี แต่ยังเป็นความเสี่ยงที่ต้องติดตาม
นอกจากนี้ ธปท.ยังประเมินว่าภาวะภัยแล้งยังเป็นปัญหาระยะยาวของเศรษฐกิจไทย ที่อาจส่งผลกระทบต่อกิจกรรมทางเศรษฐกิจและสร้างความไม่แน่นอนของรายได้เกษตรกรเป็นอย่างมากในภายภาคหน้า กระทั่งส่งผลต่อการขยายตัวทางเศรษฐกิจ (จีดีพี) ด้วย หากรายได้ลดลงก็อาจทำให้กำลังซื้อในภาคเกษตรลดลงด้วย ทุกภาคส่วนควรเข้ามามีส่วนร่วมในการแก้ไขและวางแผนเพื่อรับมือกับปัญหานี้
พร้อมทั้งสร้างความตระหนักให้สังคมทราบถึงคุณค่าของทรัพยากรน้ำและความเสี่ยงของภัยแล้งที่เพิ่มขึ้น เพื่อให้ทุกคนปรับเปลี่ยนพฤติกรรมและมีความรับผิดชอบต่อการใช้น้ำให้มีประสิทธิภาพมากขึ้น ตลอดจนการสร้างความร่วมมือระหว่างภาครัฐ ภาคอุตสาหกรรม ภาคเกษตรกรรม และประชาชนในการจัดหา จัดสรร และจัดการใช้น้ำอย่างมีประสิทธิภาพ ให้พร้อมรับมือกับภาวะภัยแล้งและสภาพอากาศที่แปรปรวนในอนาคต
อย่างไรก็ตาม ประเทศไทยได้เผชิญกับปัญหาภัยแล้งในช่วงเดือน พ.ย. 2557-เม.ย. 2558 ทำให้ภาครัฐต้องขอความร่วมมือจากเกษตรกรให้งดปลูกข้าวนาปรัง เพื่อจัดสรรน้ำให้เพียงพอจนถึงเดือน พ.ค. ที่จะเข้าสู่ฤดูฝนที่เริ่มต้นเดือนใน พ.ค. 2558 ส่งผลให้ผลผลิตข้าวนาปรังในฤดูกาลผลิต 2557/2558 หดตัวลง 43% เมื่อเทียบกับฤดูกาลผลิตก่อนหน้า แต่เมื่อเข้าสู่ฤดูฝนของปี 2558 ปรากฏการณ์เอลนินโญยังมีต่อเนื่อง และนับว่ารุนแรงมากที่สุดตั้งแต่ปี 2540 ทำให้ฝนตกช้ากว่าปกติ ส่งผลต่อปริมาณน้ำต้นทุนในเขื่อน ณ วันที่ 1 พ.ย. 2558 อยู่ในระดับที่ต่ำกว่าค่าเฉลี่ย 5 ปี หรือระหว่างปี 2549-2553 ถึง 29% และต่ำกว่าปี 2557 ถึง 8% นำมาสู่ความกังวลต่อความเพียงพอของน้ำเพื่อกิจกรรมทางเศรษฐกิจและสิ่งแวดล้อม กระทั่งภาครัฐต้องใช้มาตรการเพิ่มเติมในการใช้น้ำ โดยในปี 2559 ภาครัฐมีแผนลดทอนการปล่อยน้ำเพื่อการเกษตรลง 7% จากปีก่อนหน้า
นายจาตุรงค์ จันทรังษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) กล่าวว่า จีดีพีปีหน้าจะเติบโตลดลง 0.2% จากเดิมที่เคยคาดไว้ในเดือน ก.ย. ที่ผ่านมา ที่ 3.7% ลดลงเหลือ 3.5% จากปัจจัยลบในต่างประเทศที่ไม่สามารถควบคุมได้จะมากระทบภาคส่งออก รวมทั้งปัญหาภัยแล้งที่จะทำให้ราคาสินค้าเกษตรตกต่ำ